**2022 жылғы 28 сәуір Нұр-Сұлтан қаласы**

**Қазақстан халқы Ассамблеясы сессиясы қарсаңындағы дискуссиялар**

**Қазақстан халқы Ассамблеясы Мәжілістегі депутаттық тобының мүшелері Қазақстан халқы Ассамблеясының XXXI-сессиясы аясында өткен іс-шараларға қатысты.**

Елбасы музейінде ұйымдастырылған сессия алдындағы дискуссиялар үш панельдік секцияларда өрбіді. Сессияға шығарылған мәселелер төңірегінде ауқымды эксперттік дискуссиялар өтті.

Секциялар жұмысын ашқан Қазақстан халқы Ассамблеясы Төрағасының орынбасары – Қазақстан халқы Ассамблеясы хатшылығының меңгерушісі М.Әзілханов «Іс-шараның мақсаты – ортақ мақсат – Жаңа Қазақстанды құру бағытында ұлт бірлігін нығайту мәселесін қарастырып, жүйелі өзгерістерге екпін беріп, мемлекет құрылысының жаңа кезеңіндегі этносаясат мәнін талқылау, сондай-ақ мәдени әралуандылығы зор бүкіл Қазақстан халқының Жаңа Қазақстанды құрудағы үлесі мен рөлін айқындау» екенін атап өтті.

Дискуссия алаңында Ассамблея мүшелері және шақырылған сарапшылар мен қонақтар пікір алмасты. Секция жұмысы еркін форматта ұйымдастырылып, өрбіді. Оның барысында әрбір қатысушы ұлтты құру, Жаңа Қазақстан идеалдары, саяси реформалар төңірегінде Қазақстан елін біріктіру, қазақстандық қоғамда бейбітшілік пен ауызбіршілікті одан әрі нығайту, мемлекеттік тілдің біріктіруші қызметі, рухани тәрбие және т.б мәселелер жайында өз пікірін білдіруге мүмкіндік алды.

Күннің бірінші жартысында 2 секция өтті. Бірінші секция аясында саяси реформалар мен жалпыұлттық бірлік, сондай-ақ, қазіргі тарихи кезеңде Қазақстан халқы Ассамблеясын модернизациялау мәселелері талқыланды.

Екінші секция жалпыұлттық бірлікті нығайту бағытында білім, мәдениет, азаматтық қоғам институттары және mass media қызметін ашу мәселелеріне арналды.

Секцияларға ҚР Парламенті Мәжіліс депутаттары, саясаттанушылар, танымал сарапшылар, этномәдени бірлестіктердің көшбасшылары, журналистер, сондай-ақ ғылыми-сараптамалық қауымдастықтар өкілдері қатысты.

Спикерлер Жаңа Қазақстан қазақстандық ұлттың біріктіруші факторы, ал саяси реформалар билік пен халық арасындағы тиімді коммуникацияны қамтамасыз ететінін, ұлттық құрылыс процесіне жаңа серпін беретінін атап өтті.

Сөз алғандар қазақстандықтардың Тәуелсіздік тарихындағы күрделі кезеңдерді бастан өткергендігіне назар аударды. Қазақстан халқы бүкіл ел мен қоғамды түбегейлі жаңарту жолында бірігу қажеттігін ұғына отырып, осы қиын кезеңдерден сабақ алды.

«Біздің халқымыз тарихи кезеңдерде өзінің даналығы мен күшін талай көрсетті. Егер біз бірлігімізді сақтап қалсақ, қазақстандықтар ең күрделі сын-қатерлерге де лайықты төтеп бере алатынына сенімдімін», -– деп атап өтті өз сөзінде ҚР Парламент Мәжілісінің депутаты С. Абдрахманов. Сондай-ақ дискуссияларда депутаттар А.Сарым, Қ.Нұр, В.Ким сөз сөйледі.

Қазақстан халқы Ассамблеясының баспасөз қызметінің ақпараты бойынша, күннің екінші жартысында "Болашаққа бірге" ұранымен Қазақстан халқы Ассамблеясының Жастар сессиясы өтті. Секция аясында жастармен жұмыс істеудің жаңа тәсілдері және оны топтастыру, жастар бастамаларын дамыту, жас адамдарды жасампаз және әлеуметтік қызметке тарту, жастарға жақын қарым-қатынас әдістері арқылы жастармен тілтабысудың маңызы туралы айтылды.